[{"text_idx": "#000001", "text": "Remonti vajav Lasnama\u0308e korter mu\u0308u\u0308akse u\u0308sna tihti pigem a\u0308ra, kui hakatakse seal po\u0303hjalikku renoveerimist tegema, sest tavaliselt kipub kapitaalsem u\u0308mberehitus minema no\u0303ukogude ajal ehitatud paneelmajas u\u0308sna keeruliseks."}, {"text_idx": "#000002", "text": "Miks nii? Takistuseks saavad ko\u0303verad seinad, ebau\u0308htlased po\u0303randad, to\u0308o\u0308mahukas vannitoa ja WC seinte u\u0308mberto\u0303stmine ning keeruline planeeringu muutmine, mis no\u0303uavad u\u0308sna to\u0303sist pingutust."}, {"text_idx": "#000004", "text": "2021 veebruaris valminud Lasnama\u0308e kolmetoalise korteri renoveerimisel kasutati sisekujundaja abi, mis tegi meile kohati to\u0308o\u0308 palju lihtsamaks, sest oli ta\u0308pselt teada, mida soovitakse."}, {"text_idx": "#000005", "text": "Samas aga pidime mo\u0303nede ideede realiseerimisel maa peale tagasi tulema, kuna need oleksid kliendile liiga kalliks maksma la\u0308inud."}, {"text_idx": "#000006", "text": "Kindel eelarve oli ees ja sellest suutsime ka kinni pidada vaatamata to\u0308o\u0308 ka\u0308igus ette tulnud u\u0308llatustele."}, {"text_idx": "#000007", "text": "Sisekujundaja tegi varem valmis po\u0303hjaliku projekti korteri remondiks (tutvu teenusega), valis va\u0308rvilahendused, soovitas erilahendusi, valis va\u0308lja enamiku tooteid ning tegi klientide soovid ehitaja jaoks selgeks ja na\u0308htavaks."}, {"text_idx": "#000008", "text": "Kuna eelarve oli ette ma\u0308a\u0308ratud, siis meie u\u0308lesandeks oli teha pakkumine sisekujundaja projekti ja\u0308rgi, mis ja\u0308a\u0308ks 30 000 euro piiresse (koos ka\u0308ibemaksuga)."}, {"text_idx": "#000010", "text": "Materjalide valikuga saimegi teha pakkumise soovitud hinna sees."}, {"text_idx": "#000011", "text": "Sisekujundaja oli teinud projekti u\u0308sna ta\u0308psete mo\u0303o\u0303tmetega vastavalt korteri plaanile, kuid reaalsuses, nagu selleaegsete paneelmajadega tihti juhtub, ko\u0303ik pa\u0308ris ta\u0308pselt ei klappinud."}, {"text_idx": "#000013", "text": "Suurim erinevus tegelikkusest oli hiljem u\u0308le mo\u0303o\u0303tes vannitoas."}, {"text_idx": "#000014", "text": "Seda ruumi me ei pidanud algselti suuremaks tegema, vaid ainult betoonkarbi lammutama ja siis uued seinad pu\u0308stitama."}, {"text_idx": "#000015", "text": "Planeerides ei arvestatud, et Lasnama\u0308e paneelmajadel on ventilatsioonis\u030caht WC taga ja sellepa\u0308rast ei mahtunud uue planeeringuga vannitoas valamu enam sinna, kuhu esialgu plaaniti."}, {"text_idx": "#000016", "text": "Pidime pesuruumi seina liigutamiseks magamistoa ukseava veidi liigutama, nii et esikusse ei ja\u0308a\u0308nud enam kohta suurema garderoobi jaoks, kuid vannitoale oli kusagilt ruumi juurde vaja."}, {"text_idx": "#000017", "text": "Kui avasime aluspo\u0303randad, siis selgus, et paneelid olid u\u0308sna ko\u0303veralt paigaldatud. Puiduga oleks olnud selle silumine u\u0308sna kallis ja keeruline, kuna ko\u0303ikumine madalaima ja ko\u0303rgeima punkti vahel oli koguni 7 cm."}, {"text_idx": "#000018", "text": "Tegime ka selles korteris kipsivaluga po\u0303randa, nii nagu oleme teisteski korterites varasemalt teinud ja kus see samuti end alati ha\u0308sti o\u0303igustas. Kipsivalu on kindel ja stabiilne materjal, mis kestab kaua."}, {"text_idx": "#000019", "text": "Kuna korter asus 6. korrusel, o\u0303nnestus sinna kipsivalu u\u0308les pumbata, sest pump suudab segu lu\u0308u\u0308a isegi 10-11. korruseni."}, {"text_idx": "#000020", "text": "See oli kliendile ainuke suurem lisakulu, muud to\u0308o\u0308 ka\u0308igus ette tulnud u\u0308llatused mahutasime pakutud hinna sisse kenasti a\u0308ra. 2000 eurot kipsivalu eest aga tasus end kindlasti a\u0308ra, sest tulemuseks oli u\u0308htlaselt sile ja vastupidav po\u0303rand."}, {"text_idx": "#000021", "text": "Po\u0303randakatteks la\u0308ks ko\u0308o\u0308ki, esikusse ja vannituppa liimitav LVT kate, mis tagas u\u0308htlaselt sileda po\u0303randa igas ruumis."}, {"text_idx": "#000022", "text": "Omapa\u0308rase lahendusena Lasnama\u0308e tu\u0308u\u0308pkorteris ehitasime esikusse kujundaja soovitud eraldusseina, mille taha tuli u\u0308leriiete garderoob. See liigendas ruume va\u0308lisuksest."}, {"text_idx": "#000023", "text": "Na\u0308iteks magamistoast tegime hoopis elutoa ja senisest suurest toast magamistoa, nende vahele eraldusseina ja sellega tekkis juurde va\u0308ike to\u0308o\u0308ruum koos pesuruumiga selle taga."}, {"text_idx": "#000024", "text": "Pesumasin ja kuivati kolisid vannitoast oma uude asukohta."}, {"text_idx": "#000025", "text": "Korter ei na\u0308e enam va\u0308lja nagu tu\u0308u\u0308pilises paneelmajas"}, {"text_idx": "#000026", "text": "Mo\u0303nede detailidega pidime sisekujundaja lennukaid plaane ka maa peale tagasi tooma."}, {"text_idx": "#000027", "text": "Na\u0308iteks oli vannituppa planeeritud u\u0308likallis plaatsein, kuid nende plaatide Eestisse transportimine oleks vo\u0303tnud kaks kuud."}, {"text_idx": "#000028", "text": "U\u0308he plaadi suuruseks oli 1,5\u00d72,5 m (ruutmeetrihinnaga 140 eurot)."}, {"text_idx": "#000031", "text": "Omapa\u0308rane sai ka kodu su\u0308da, ehk ko\u0308o\u0308k. Lakke ehitasime karniisi, mis katab ko\u0308o\u0308gimo\u0308o\u0308blit, ning seinaga sama va\u0308rvi laepind lisab efekti."}, {"text_idx": "#000032", "text": "Sisekujundaja na\u0308puna\u0308idete ja\u0308rgi paigaldasime Wenge spooniga eritellimusel tehtud siseuksed (MKC Uksed OU\u0308), WC-le tuli ruumi kokkuhoidev Magic 2 su\u0308steemiga lu\u0308kanduks."}, {"text_idx": "#000033", "text": "Korteri va\u0308lisuks (Juta & Kaido OU\u0308) sai sisemisele ku\u0308ljele Wenge tooni spooni, WC ossa tulid sama mustriga seinapaneelid."}, {"text_idx": "#000034", "text": "Kappide ja ko\u0308o\u0308gi valmistaja T&P Ko\u0308o\u0308gid tegi need lisapaneelid ka seina jaoks, et ko\u0303ik saaksid u\u0308hesugused."}, {"text_idx": "#000035", "text": "Elektrisu\u0308steem tuli vanas paneelmajas u\u0308mber teha, elektrikilp va\u0308lja vahetada uued pistikud/lu\u0308litid ning lisada Cat6 sidekaabel, mis su\u0308vistati paneeli."}, {"text_idx": "#000036", "text": "Selleks, et su\u0308vistamisto\u0308id liiga palju ei tuleks, sai aga suur osa juhtmeid paigaldatud po\u0303randasse kipsivalu alla."}, {"text_idx": "#000037", "text": "Need seinad, mis alles ja\u0308id, taheti sa\u0308ilitada ehedal kujul, sest vana paneelmaja iseloomuks ongi tihti ko\u0303verad nurgad ja ebatasasused."}, {"text_idx": "#000038", "text": "Samas osutusid paar nurka nii ko\u0303veraks, et meile tundus see liiga kole ning tegime need siiski krohviga siledamaks."}, {"text_idx": "#000039", "text": "Ka otsasein oli liiga ko\u0303ver (kuni 10 cm), et sinna pa\u0308rast mo\u0308o\u0308blit oleks saanud paigutada ning see tuli katta karkassil kipsplaatidega."}, {"text_idx": "#000040", "text": "Ro\u0303du uuendamiseks piisas pahtli seinale rullimisest ja struktuurva\u0308rviga katmisest, mis meenutab paneelmaja trepikoja seinakatet."}, {"text_idx": "#000041", "text": "Ro\u0303du po\u0303randale tuli laudis, ro\u0303dupiirde siseosale samuti, moodsa lahendusena la\u0308ks aga ro\u0303du u\u0308laserva efektne LED-riba, millega saab valida va\u0308rvilise meeleoluvalguse."}, {"text_idx": "#000042", "text": "Aknalauad olid sel korteril juba vahetatud ja viimistletud. Lasnama\u0308e korteritel on tihti kaks pu\u0308stakut, mille juures kaks eraldi veemo\u0303o\u0303tjat, nii oli ka sel korteril."}, {"text_idx": "#000043", "text": "Kuna veetorustik oli u\u0308histu poolt vahetatud, kuid kanalisatsioonitorud algupa\u0308rased, siis oli mo\u0303istlik pu\u0308staku korteri osas kanalisatsioonitorud samuti uuendada, millega tuli korteru\u0308histu tellija soovidele mo\u0303istlikult vastu ja tegi selle a\u0308ra."}, {"text_idx": "#000044", "text": "Koosto\u0308o\u0308 sujus u\u0308histuga ha\u0308sti. Laed ja\u0308id korteril algupa\u0308rased."}, {"text_idx": "#000046", "text": "Lasnama\u0308e korteri renoveerimist lihtsustas oluliselt ta\u0308pne plaan, mille ja\u0308rgi to\u0308id teha, kuid nagu ikka pakkus tegelik olukord u\u0308llatusi ja hea tulemuse jaoks pidi esialgseid plaane u\u0308mber tegema."}, {"text_idx": "#000047", "text": "Huvitavaks erilahenduseks selle korteri puhul oli kindlasti omapa\u0308rane ruumilahendus ja vaheseinaga nurgatagune, kuhu kolisid pesumasin ja kuivati ning eriline ko\u0308o\u0308k."}, {"text_idx": "#000048", "text": "Kui see korter juhtub kunagi mu\u0308u\u0308ki minema, siis saaks see ilmselt sekunditega mu\u0308u\u0308dud, sest sisse astudes ei aimaks keegi, et tegemist oli tu\u0308u\u0308pilise Lasnama\u0308e kolmetoalisega."}]